S-230/2010

Mál þetta, sem var dómtekið í dag, höfðaði sýslumaðurinn á Akureyri hér fyrir dómi þann 16. ágúst sl. með ákæru á hendur X;

„fyrir eftirtalin fíkniefnalagabrot:

I.

Að hafa á tímabili frá október til og með desember 2009, selt um 300 grömm af amfetamíni á Akureyri og nágrenni, en grammið seldi hann á 5.000 krónur og fékk þannig fyrir efnin um 1.500.000 krónur, en innkaupaverð efnanna, sem hann seldi var um 700.000 krónur, þannig að hreinn hagnaður hans af sölunni var um 800.000 krónur.

Telst þetta varða við 2. gr., sbr. 5. gr. og 6. gr. laga um ávana- og fíkniefni, nr. 65, 1974, sbr. lög nr. 60, 1980, sbr. lög nr. 13, 1985 og sbr. lög nr. 82, 1998 og 2. gr. sbr. 14. gr. reglugerðar um ávana- og fíkniefni og önnur eftirlitsskyld efni nr. 233, 2001.

II.

Að hafa aðfaranótt laugardagsins 22. maí 2010, verið með í vörslum sínum, þegar lögreglan handtók hann við Lundargötu [...] á Akureyri, 1,56 grömm af amfetamíni og 0,99 grömm af marihuana.

Telst þetta varða við 2. gr., sbr. 5. gr. og 6. gr. laga um ávana- og fíkniefni, nr. 65, 1974, sbr. lög nr. 60, 1980, sbr. lög nr. 13, 1985 og sbr. lög nr. 82, 1998 og 2. gr. sbr. 14. gr. reglugerðar um ávana- og fíkniefni og önnur eftirlitsskyld efni nr. 233, 2001.

Þess er krafist að ákærði verði dæmdur til refsingar, til greiðslu alls sakarkostnaðar og til að sæta upptöku á haldlögðum fíkniefnum sem tilgreind eru í efnaskrá nr. 17.962 og ávinnings af broti sínu að fjárhæð kr. 800.000, samkvæmt 6. mgr. og 7. mgr. 5. gr. laga nr. 65, 1974 og 2. mgr. 14. gr. reglugerðar nr. 233, 2001.“

Ákærði hefur komið fyrir dóm og játað sök. Með játningu hans, sem ekki er ástæða til að efa að sé sannleikanum samkvæm, er nægilega sannað að hann hafi gerst sekur um þá háttsemi sem í ákæru er lýst og þar er rétt heimfærð til refsiákvæða. Verður lagður dómur á málið án frekari sönnunarfærslu en þegar hefur farið fram, með heimild í 164. gr. laga nr. 88/2008.

Sakaferill ákærða hefur ekki áhrif á refsingu hans fyrir framangreind brot, sem ber að tiltaka eftir reglum 77. gr. almennra hegningarlaga.

Brot ákærða, sem seldi töluvert magn af fíkniefnum, er alvarlegt. Ber þannig að hafa í huga ákvæði 1. tl. og 3. tl. 1. mgr. 70. gr. almennra hegningarlaga nr. 19/1940, en einnig verður litið til aldurs ákærða og sakaferils, sbr. 4. og 5. tl. sama ákvæðis, við ákvörðun refsingar. Einnig verður haft í huga að hann kveðst hafa hætt af sjálfsdáðum allri dreifingu fíkniefna. Alveg sérstaklega ber þó að líta til þess að eftir að lögregla hafði afskipti af ákærða, að því er virðist fyrir tilviljun, og fann hjá honum snepla með nöfnum og tölum, sagði ákærði sjálfur til brots síns samkvæmt fyrri lið ákæru. Er sá liður þannig studdur við frásögn ákærða sjálfs. Hefur þetta veruleg áhrif á refsiákvörðun og ákvörðun um að binda hana skilorði, sbr. til hliðsjónar 9. tl. 1. mgr. 74. gr. almennra hegningarlaga. Þá verður litið til þess að ákærði kveðst hafa þynnt það efni sem hann keypti, þ.e. 100 grömm, með 200 grömmum af skaðlausu efni áður en hann seldi aftur.

Að framangreindu athuguðu verður refsing ákærða ákveðin fangelsi í sex mánuði, sem rétt þykir að binda skilorði að fullu, eins og nánar er greint í dómsorði.

Gera ber efni upptækt eins og krafist er í ákæru og nánar er rakið í dómsorði.

Krafa um upptöku ávinnings er studd við 7. mgr. 5. gr. laga nr. 65/1974 með áorðnum breytingum. Verður á hana fallist, með þeirri fjárhæð sem krafist er.

Ákærði verður dæmdur til að greiða þóknun skipaðs verjanda síns, eins og greinir í dómsorði, virðisaukaskattur er þar meðtalinn.

Dóm þennan kveður upp E-kk-nf S-kk-nf héraðsdómari.

D Ó M S O R Ð :

Ákærði, X, sæti fangelsi í sex mánuði, en fresta ber fullnustu refsingarinnar og skal hún falla niður að liðnum tveimur árum frá uppsögu þessa dóms að telja, haldi ákærði almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Ákærði greiði þóknun skipaðs verjanda síns, Þ-kk-ef H-kk-ef hdl., 50.200 krónur.

Ákærði sæti upptöku á 1,56 grömmum af amfetamíni og 0,99 grömmum af marihuana, með nr. 17.962 í efnaskrá lögreglu og 800.000 krónum.